PE-polisiebaas betrap rowers in huisArgieffoto ŉ Polisiebaas in Port Elizabeth is Woensdagaand met ŉ mes gesteek nadat hy vier rowers in sy huis betrap het. Brig. Marinda Mills, provinsiale polisiewoordvoerder, het bevestig dat genl.maj Dawie Rabie in sy huis in Summerstrand in ŉ struweling met rowers betrokke was. Rabie is die Motherwell-polisiebevelvoerder en was jare lank die bevelvoerder van die Mount Road-polisie. “Hy was in sy huis saam met sy kleinkind en nog ŉ familielid toe hulle stemme in die huis gehoor het,” het Mills gesê. Sy het gesê Rabie het gaan ondersoek instel en vier onbekende mans in die huis betrap. “ŉ Struweling het tussen die verdagtes en [Rabie] ontstaan. Die verdagtes het met drie selfone en ŉ iPad op die vlug geslaan.” Die rowers het toegang tot die huis verkry deur die diefwering van een van die kamervensters te verwyder. Volgens Mills het Rabie ŉ steekwond aan sy kop opgedoen, maar is nie ernstig beseer nie. ŉ Saak van gewapende roof en aanranding met die doel om ernstig te beseer word ondersoek. Niemand is nog in hegtenis geneem nie.